Powěsće: póndźelu, 10.09.2018
Hauptinhalt
Na tutej stronje:
- Hornja Łužica: Dźeń wotewrjeneho pomnika
- Stróža: Wuspěšne přirodowe wiki
- Krabatowe towarstwo: Nowa brošurka wušła
- Budyšin: Akciski tydźeń přećiwo zabyću
- Wochozy: Chórowy festiwal w parku błudźenkow
Hornja Łužica: Dźeń wotewrjeneho pomnika
Hornjołužičenjo zajimuja so za swoje pomniki. Tohodla bě wčera wjele ludźi składnosć wužiło, sej tudyše pomniki wobhladać, mjez druhim Budyske jastwo, hrodaj w Koporcach a Ketlicach a staru kowarnju w Hornjej Hórce. Hižo dopołdnja steješe dołha waka ludźi před Budyskim krajnoradnym zarjadom. Tež serbske institucije kaž ansambl, muzej a dźiwadło swoje twarjenja spřistupnichu. Na serbskich wsach bě Radworske dwórnišćo wočinjene kaž tež stary młyn w Swinjarni, hdźež bě jara zajimowany wosebje serbski publikum.
Stróža: Wuspěšne přirodowe wiki
W Stróži pola Hućiny je sobotu nimale 5.000 ludźi na 21. Němsko-serbske přirodowe wiki přichwatało. Wjace hač 80 překupcow a rjemjeslnikow je tam swoje twory poskićało. Někotre su tež na městnje produkty na tradicionelne wašnje zhotowili. Hižo dźeń do toho běchu na serbskim koncerće hudźba na teksty z knihi Jurja Brězana "Moja archa Horni Hajnk" słyšeć. Kaž kóžde lěto je Stróžanske wjesne towarstwo "Radiška" wiki zhromadnje z biosferowym rezerwatom Hornjołužiska hola a haty wuhotowało.
Krabatowe towarstwo: Nowa brošurka wušła
Krabatowe towarstwo je nětko předźěłanu brošurku wo Krabatowej kolesowarskej šćežce wudało. Na wjace hač 30 stronach zbliža zajimcam turistiske poskitki a regionalne wosebitosće podłu kolesowarskeje šćežki a pozadki Krabatoweje powěsće. Nimo toho so 90 kilometrow dołha čara mjez Wojerecami, Kamjencom a Budyšinom čěsce, pólsce, serbsce a němsce wopisuje. Pjenjezy za předźěłanje dóstachu z europskeho LEADER-programa.
Budyšin: Akciski tydźeń přećiwo zabyću
Tutón tydźeń přewjedźe so w Budyšinje druhi akciski tydźeń přećiwo zabyću. Měšćanske towarstwa kaž Budyšin wostanje pisany, Pro Museo a strona Lěwica chcedźa na rozestajenja z ćěkancami w nazymje 2016 a na prawicarske struktury w regionje dopominać. Za to přewjedu kóždy dźeń wuměłske dźěłarnički, instalacije a předstajenja. Přichodnu njedźelu so akciski tydźeń z mjezykulturelnej swačinu pod hołym njebjom zakónči.
Wochozy: Chórowy festiwal w parku błudźenkow
Wjacore dźesatki ludźi su wčera 1. Němsko-serbski chórowy festiwal we Wochožanskim parku błudźenkow wopytali. Nimo Wojerowskeje wokalneje skupiny dožiwichu woni z Błótowskim žónskim chórom z Lubina a serbskim muskim chórom Delany tež serbskej cyłkaj. Mjeztym zo wěnowachu so Lubinske žony narodnej drasće a delnjoserbskim pěsnjam, předstajichu delanscy mužojo hłownje hornjoserbske a słowjanske pěsnje. Z němsko-serbskim chórowym festiwalom prócuje so spěchowanske towarstwo Wochožanskeho parka błudźenkow mjez druhim wo wjac serbskosće w parku.
szl_Latn deu_Latn tpi_Latn szl_Latn ces_Latn pol_Latn szl_Latn szl_Latn szl_Latn szl_Latn ces_Latn szl_Latn pol_Latn szl_Latn szl_Latn szl_Latn szl_Latn szl_Latn